ตลาดหลักทรัพย์ฯรับLHBANKเริ่มซื้อขาย10พ.ค.นี้
บมจ. แอล เอช ไฟแนนเชียล กรุ๊ป พร้อมเข้าจดทะเบียนและซื้อขายในตลาดหลักทรัพย์ฯ ตั้งแต่ 10 พ.ค. 2554 โดยมีมูลค่าหลักทรัพย์ ณ ราคาไอพีโอ 15,920 ล้านบาท และใช้ชื่อย่อในการซื้อขายว่า &#8220;LHBANK&#8221;
6 พ.ค. 2554

บมจ. แอล เอช ไฟแนนเชียล กรุ๊ป พร้อมเข้าจดทะเบียนและซื้อขายในตลาดหลักทรัพย์ฯ ตั้งแต่ 10 พ.ค. 2554 โดยมีมูลค่าหลักทรัพย์ ณ ราคาไอพีโอ 15,920 ล้านบาท และใช้ชื่อย่อในการซื้อขายว่า “LHBANK”
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย เปิดเผยว่า บมจ. แอล เอช ไฟแนนเชียล กรุ๊ป จะเข้าเป็นบริษัทจดทะเบียนในกลุ่มธุรกิจการเงิน หมวดธนาคาร ตั้งแต่ 10 พ.ค. 2554  นับเป็นบริษัทจดทะเบียนในตลาดหลักทรัพย์ฯ รายแรกของปีนี้ และเป็นธนาคารรายล่าสุดที่เข้าจดทะเบียนในรอบ 15 ปี โดยมีมูลค่าระดมทุนกว่า 2,020 ล้านบาท 
บมจ. แอล เอช ไฟแนนเชียล กรุ๊ป “LHBANK” เป็นบริษัทโฮลดิ้ง ซึ่งปัจจุบันเป็นผู้ถือหุ้นใหญ่ 99.99% ในธนาคารแลนด์ แอนด์ เฮ้าส์ เพื่อรายย่อย จำกัด (มหาชน) ซึ่งประกอบธุรกิจธนาคารพาณิชย์เพื่อรายย่อยตามประกาศธนาคารแห่งประเทศไทย ให้บริการทางด้านสินเชื่อได้เฉพาะลูกค้าที่เป็นประชาชนรายย่อยและวิสาหกิจขนาดกลางและขนาดเล็ก (SMEs) ทั้งนี้ ณ 31 ธ.ค. 2553 ธนาคารมีเครือข่ายสาขาให้บริการรวม 30 สาขา (ไม่รวมสำนักลุมพินี)  
นายชนิตรกล่าวว่า “การเข้าจดทะเบียนของ LHBANK จะช่วยเพิ่มมูลค่าหลักทรัพย์ตามราคาตลาดรวม (market capitalization) และเพิ่มความน่าสนใจให้ตลาดทุนไทย อีกทั้งยังเป็นการเพิ่มหลักทรัพย์คุณภาพดีเป็นทางเลือกแก่ผู้ลงทุน ซึ่งหลักทรัพย์ในหมวดธนาคารนับเป็นหลักทรัพย์ที่ให้อัตราผลตอบแทนที่ดี ขณะเดียวกันก็เป็นกลุ่มหลักทรัพย์ที่ได้รับความสนใจจากผู้ลงทุนอย่างต่อเนื่อง โดยไตรมาส 1/2554 พบว่าสัดส่วนมูลค่าการซื้อขายหลักทรัพย์ในหมวดธนาคารเพิ่มขึ้นมากที่สุดเมื่อเทียบกับหมวดอื่น โดยเพิ่มขึ้นเป็น 21.63% ของมูลค่าซื้อขายรวมจาก 14.73% ในไตรมาสก่อน”
LHBANK มีทุนจดทะเบียนชำระแล้ว 11,371 ล้านบาท มูลค่าที่ตราไว้หุ้นละ 1 บาท ประกอบด้วยหุ้นสามัญเดิม 9,928 ล้านหุ้น และ เสนอขายหุ้นสามัญเพิ่มทุนต่อประชาชนทั่วไปครั้งแรก (IPO: Initial Public Offering) จำนวน 1,443 ล้านหุ้น ในราคาหุ้นละ 1.40 บาท เมื่อวันที่ 27-29 เม.ย. 2554 โดยมีบริษัทที่ปรึกษา เอเซีย พลัส จำกัด เป็นที่ปรึกษาทางการเงิน และบริษัทหลักทรัพย์ เอเซีย พลัส จำกัด (มหาชน) และบริษัทหลักทรัพย์ ซีไอเอ็มบี (ประเทศไทย) จำกัด เป็นผู้จัดการการจัดจำหน่ายและรับประกันการจำหน่าย
ทั้งนี้ ระดับราคา IPO ที่ 1.40 บาทต่อหุ้น คิดเป็นอัตราส่วนราคาหุ้นต่อมูลค่าตามบัญชี (P/BV Ratio) 1.3 เท่า เปรียบเทียบกับธนาคารทุกรายที่จดทะเบียนอยู่ในตลาดหลักทรัพย์ฯ ในช่วงระยะเวลา 1 เดือน ตั้งแต่ 11 มี.ค. - 11 เม.ย. 2554 ซึ่งมีค่าเฉลี่ยเท่ากับ 1.9 เท่า  LHBANK มีนโยบายจ่ายเงินปันผลโดยคำนึงถึงผลประกอบการและผลตอบแทนของผู้ถือหุ้นในระยะยาว และจะพิจารณาจากงบการเงินรวม และการจ่ายเงินปันผลต้องเป็นไปตามประกาศของธนาคารแห่งประเทศไทย และตามที่กฎหมายกำหนด
LHBANK มีผู้ถือหุ้นรายใหญ่ 3 รายแรก ได้แก่บริษัท แลนด์ แอนด์ เฮ้าส์ จำกัด (มหาชน) (LH) ถือหุ้น 35.75% บริษัท ควอลิตี้ เฮ้าส์ จำกัด (มหาชน) (QH) ถือหุ้น 22.45% และ น.ส. เพียงใจ หาญพาณิชย์ ถือหุ้น 17.33% ของทุนเรียกชำระแล้วหลัง IPO ตามลำดับ